b'\n_START_ARTICLE_\nHelsing\xc3\xb8r Syklub\n_START_PARAGRAPH_\nHelsing\xc3\xb8r Syklub eller blot Syklubben, er d\xc3\xa6knavnet for en af de illegale transportgrupper, der bragte flygtninge, modstandsfolk, v\xc3\xa5ben og kur\xc3\xa9rpost over \xc3\x98resund under 2. Verdenskrig. Navnlig er gruppen kendt for sin indsats i forbindelse med redningen af de danske j\xc3\xb8der - det angives, at gruppen reddede omkring 7000 j\xc3\xb8der til Sverige i slutningen af 1943._NEWLINE_I Helsing\xc3\xb8r var der en del borgere, som hjalp de danske flygtninge. Men der var ogs\xc3\xa5 mange fiskere, som kr\xc3\xa6vede store pengebel\xc3\xb8b, da de tyske forf\xc3\xb8lgelser af danske j\xc3\xb8der satte ind i efter\xc3\xa5ret 1943, Som protest mod denne aktivitet blev gruppen dannet spontant af fire helsingoranere for at hj\xc3\xa6lpe milit\xc3\xa6rfolk samt efters\xc3\xb8gte modstandsfolk og andre flygtninge over \xc3\x98resund til Sverige. De fire var bogbinder Erling Ki\xc3\xa6r, politibetjent Thormod Larsen, redakt\xc3\xb8r B\xc3\xb8rge R\xc3\xb8nne og kontorassistent ved politiet Ove Bruhn._NEWLINE_Den 10 oktober 1943 anskaffede Syklubben sin egen b\xc3\xa5d og de fire m\xc3\xa6nds indsats for at hj\xc3\xa6lpe flygtningene begyndte. Hertil kom Kj\xc3\xa6rs rolle som \xe2\x80\x9dpostbud\xe2\x80\x9d for en korrespondance, der ikke umiddelbart var beregnet for tyske l\xc3\xa6sere.  Flugten foregik overvejende fra Snekkersten og Gilleleje. I midten af okt. 1943 m\xc3\xa5tte Ki\xc3\xa6r selv melde sig som flygtning i Sverige. Han fortsatte imidlertid sit illegale arbejde. Fra Helsingborg foretog han regelm\xc3\xa6ssige sejlture til den danske kyst for at bringe flygtninge og post til Sverige. _NEWLINE_Erling Ki\xc3\xa6r arbejdede efterh\xc3\xa5nden t\xc3\xa6t sammen med Helsingborgs Politi: Politiintendent Friiberg, Overkonstabel Palm og konstablerne Olson og Feldt. Disse svenske embedsm\xc3\xa6nd omgik egne myndigheders krav om absolut neutralitet. I december 1943 anskaffede \xe2\x80\x9dSyklubben\xe2\x80\x9d en ny og hurtigere b\xc3\xa5d. I januar 1944 fik Ki\xc3\xa6r-ruten, Helsing\xc3\xb8r Syklub, officiel anerkendelse fra de svenske myndigheder i Stockholm. Fra januar 1944 intensiverede tyskerne deres egen patruljering med alvorlige f\xc3\xb8lger for flugtruterne._NEWLINE_12 maj 1944 blev gruppens motorb\xc3\xa5d opbragt ud for Ellekilde Hage af tyske patruljeb\xc3\xa5de. Flere af gruppens medlemmer m\xc3\xa5tte betale meget h\xc3\xb8je priser for deres modstandsarbejde. Bl.a. kan det n\xc3\xa6vnes, at Ki\xc3\xa6r i maj 1944 blev sendt til kz-lejren Porta Westfalica. Han overlevede, men var resten af sit liv m\xc3\xa6rket af opholdet. Herudover blev Thormod Larsen, under en aktion den 20. januar 1944, skudt i maven af tyskerne og var meget t\xc3\xa6t p\xc3\xa5 at miste livet. _NEWLINE_I 1989 fik Syklubben en h\xc3\xa6derfuld plads i verdenshistorien, da Syklubbens b\xc3\xa5d \xc3\x963 blev sendt til Washington DC for at indg\xc3\xa5 i det kommende United States Holocaust Memorial Museums permanente udstilling.  _NEWLINE_Syklubbene, blev meget hurtigt til en omfattende organisation. 25 \xc3\xa5r efter krigen fors\xc3\xb8gte nogle af Syklubbens kernemedlemmer at danne sig et overblik over, hvem de betragtede som en del af Syklubben. Det endte med at omfatte ca. 150 navne.'